চাই সুস্থ, সুন্দর জীবন: আত্মহত্যার পথ থেকে ফিরে আসা দুই তরুন রকিবুল ইসলাম রকি ও জেবুন্নেসা জীবন। প্রথমজন সম্প্রতি রাজশাহী বিশ্ববিদ্যালয় থেকে আইনে স্নাতক শেষ করেছেন। দ্বিতীয়জন পড়ছেন ইডেন কলেজের মনোবিজ্ঞান দি¦তীয় বর্ষে। রাজশাহী বিশ্ববিদ্যালয়ের বঙ্গবন্ধু শেখ মুজিবুর রহমান হলের আবাসিক ছাত্র ও দর্শন বিভাগের সম্মান শেষ বর্ষের শিক্ষার্থী রকিবুল ইসলাম রকি। সিরাজগঞ্জের সৌম্যদর্শন ছেলেটি পড়াশোনার পাশাপাশি নাম লিখিয়েছিল বিশ্ববিদ্যালয় শাখা ছাত্রলীগে। স্কুল বেলাতেই ক্লাসমেটের সঙ্গে মন দেওয়া- নেওয়ার পর্ব সেরে নিয়েছিলেন। ৯ মার্চ, ২০১০ এর মধ্য রাত। পরীক্ষার প্রস্তুতি নিচ্ছিলেন রকি। হঠাৎ করেই প্রিয় মানুষটি ফোনে জানাল- ‘ আমার বিয়ে ঠিক হয়েছে। পরিবারের সিদ্ধান্তের বাইরে আমি যেতে পারছি না। ক্ষমা করো।’ স্তম্ভিত রকি অস্থির হয়ে উঠেন। নাওয়া – খাওয়া ভুলে সারাবেলা প্রিয় মানুষের স্মৃতি নিয়ে হতাশায় ডুবে থাকেন। মানসিক বৈকল্য গ্রাস করলো তাকে। শারীরিক অবস্থার অবনতি হল। রুমমেট, পরিবার-পরিজনের কাছে বিষয়টি বেমালুম চেপে গেলেন। পাছে অপবাদ বা অপমান জুটে ! কষ্ট ভোলার সহজ তরিকা -গাজা সেবন। দিনকয়েক যেতেই মেধাবী রকি হয়ে উঠলেন ‘গাঁজাখোর রকি।’ হলের রুমে একাই থাকত রকি। প্রতি রাতের মাতলামিতে অতিষ্ঠ বন্ধুরা কক্ষের দরজা ভেঙে তাকে উদ্ধার করে। ভর্তি করা হয় রাজশাহী মেডিকেল কলেজ হাসপাতালে। দীর্ঘ চিকিৎসা শেষে রকি ফিরেছেন সুস্থ জীবনে। চিকিৎসার ব্যাপারে রকি জানালেন ‘ আমার নতুন জীবনের জন্য বাবা, মা ,শিক্ষক, বন্ধুবান্ধবের কাছে ঋণী। তবে এই সহযোগিতা যদি সংকটকালে পেতাম, তবে এই পাপের পথে আমাকে পা বাড়াতে হত না। আমার কাছে পরিবার, সমাজ ও দেশের অনেক আশা। আত্মহত্যার সিদ্ধান্ত নিয়ে আমি জীবনের কাছে হেরে যাই নি। আমি যুদ্ধ করবো, এ যুদ্ধ টিকে থাকার যুদ্ধ।’ রকি ফিরেছেন সুস্থ ও স্বাভাবিক জীবনে। জীবনযুদ্ধে জয়ী আরেক সৈনিক ইডেন কলেজের মনোবিজ্ঞানের ছাত্রী জেবুন্নেসা জেবিন। দ্বিতীয় বর্ষের এই ছাত্রী মাত্র ৭ বছর বয়সেই দেখেছেন পরিবারের ভাঙন। মেয়ে সন্তান জন্মানোর অপরাধে মায়ের সঙ্গে নিত্যনৈমিত্তিক ঝগড়াকে বাবা রুপ দিলেন ডিভোর্সে। শিক্ষিতা মা নিজের ক্যারিয়ারের চিন্তায় ধনাঢ্য এক ব্যক্তিকে বিয়ে করে বসলেন। জেবিন রইল নানা বাড়িতে। পদে পদে অপমান, ক্ষোভ নিয়ে বেড়ে উঠতে লাগল জেবিন। উচ্চ মাধ্যমিকের গণ্ডি পেরিয়ে শহর ঢাকায় আসতেই দেখলেন জীবনের কত রুপ ! পরিবার থেকে অনেক দূরে চলে আসা জেবিনকেও গ্রাস করে অন্ধকার। ড্রাগ নিতে শুরু করে। সোহরাওয়ার্দী উদ্যানে নিয়মিত হয় সে। ঠিক এমনই সময় বেসরকারি বিশ্ববিদ্যালয়ের তড়িৎ কৌশলের ছাত্র অন্তরের সাথে পরিচয়। অন্তরের ভালোবাসা তাকে ফিরিয়েছে সুস্থ ও সুন্দর জীবনে। ধানমন্ডি লেকে দুজনের সঙ্গে আলাপচারিতায় জানা গেল আগামী দিনের স্বপ্ন বুনছেন তারা। অনাগত ভবিষ্যতের জন্য নিজেদের সাজানোর মিশনে নেমেছেন। স্বপ্ন দেখেন, একদিন পৃথিবীটা আলোয় আলোয় ভরে যাবে। জেবিনের চোখে তখন কেবল আনন্দ।